

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:**  | Nacrt prijedloga odluke o sudjelovanju pripadnika Oružanih snaga Republike Hrvatske u operaciji koalicijskih snaga „INHERENT RESOLVE“ |
|  |  |

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJI KOALICIJSKIH SNAGA „INHERENT RESOLVE“**

Zagreb, listopad 2024.

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJI KOALICIJSKIH SNAGA „INHERENT RESOLVE“**

 **I. USTAVNA OSNOVA ZA DONOŠENJE ODLUKE**

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju pripadnika Oružanih snaga Republike Hrvatske u operaciji Koalicijskih snaga „INHERENT RESOLVE“ (u daljnjem tekstu Odluka).

 **II. OCJENA DOSADAŠNJEG STANJA**

Teroristički napadi na europskom kontinentu utječu na politička, gospodarska i druga događanja u svijetu. Nužno je suočiti se s terorističkim prijetnjama u svim njihovim aspektima, uključujući i vojni gdje je to moguće. U listopadu 2014. ustrojene su združene višenacionalne namjenski organizirane snage – operacija „INHERENT RESOLVE“ – kao koalicijske snage ustrojene i organizirane protiv tzv. Islamske Države (*Islamic State in Iraq and Syria* – ISIS), koja je provodila kampanje u Iraku i u Siriji.

Operacija „INHERENT RESOLVE“ je operacija koalicijskih snaga pod vodstvom Sjedinjenih Američkih Država. Svrha operacije je eliminacija terorističke skupine ISIS i prijetnje koju ISIS predstavlja ne samo u Iraku i regiji već i u Europi, kao i široj međunarodnoj zajednici. Glavno zapovjedništvo operacije nalazi se u Iraku, u kampu „Union III“ u Bagdadu i podređeno je američkom Središnjem zapovjedništvu za operacije (USCENTCOM), koje se nalazi u Tampi, na Floridi u Sjedinjenim Američkim Državama.

Do sada se 80 država i organizacija pridružilo koaliciji i kroz određeni model angažmana pridonijelo naporima u borbi protiv ISIS-a. Kao članice koalicije Sjedinjene Američke Države navode i Europsku uniju te sve države članice izuzev Malte, kao i države hrvatskog okružja. Doprinos, osim vojnoga segmenta, uključuje i sprječavanje financiranja ISIS-a te pružanje humanitarne pomoći stanovništvu zahvaćenom sukobima. Koalicija je pridonijela porazu ISIS-a putem pet područja potpore iračkim partnerima: obuka i opremanje, savjetovanje i pomoć zapovjednoj strukturi, obavještajna potpora, izviđanje i nadzor te upotreba preciznih zračnih i zemaljskih udara protiv vojnih ciljeva.

Koalicijske snage provele su obuku, opremile i profesionalno savjetovale više od 240 000 pripadnika svih segmenata vojnoga i sigurnosnog sektora Iraka. Koalicija i međunarodni partneri nastavljaju blisko surađivati s iračkim partnerima, izgrađujući njihove sposobnosti za nadzor i obranu državne granice, poraz ostataka ISIS-a u Iraku i sprječavanje ponovnog oživljavanja ISIS-a. Republika Hrvatska jedna je od članica Globalne koalicije protiv ISIS-a od rujna 2014. Oružane snage Republike Hrvatske započele su u rujnu 2017. sudjelovanje u operaciji upućivanjem jednog časnika u Zapovjedništvo operacije u Kuvajtu, na dužnost časnika za planiranje u Odjelu za planiranje i buduće operacije združenog zapovjedništva koalicijskih snaga u kampu „Arifjan“ u Kuvajtu. Trenutačno je Zapovjedništvo operacije razmješteno u Iraku, u kampu „Union III“ u Bagdadu.

Operacija koalicijskih snaga „INHERENT RESOLVE“ trenutačno je u četvrtoj fazi provedbe i u 2020. godini doživjela je promjene. U skladu s novim pristupom operacije u potpori borbi protiv snaga ISIL-a, od srpnja 2020. koalicijski specijalizirani mentorski timovi pružaju potporu iračkim sigurnosnim snagama u područjima nadzora operacija, logistike i obavještajnog djelovanja.

U skladu s odlukama Hrvatskoga sabora Oružane snage Republike Hrvatske u operaciji Koalicijskih snaga „INHERENT RESOLVE“ sudjelovale su s do tri pripadnika Oružanih snaga Republike Hrvatske, uz mogućnost rotacije u Zapovjedništvu operacije u Kuvajtu i Iraku.

**III. RAZLOZI I CILJEVI DONOŠENJA ODLUKE**

Predlaže se nastavak sudjelovanja u operaciji koalicijskih snaga „INHERENT RESOLVE“ popunjavanjem do tri stožerne pozicije u zapovjedništvu operacije u Kuvajtu i Iraku.

Republika Hrvatska sudjelovanjem u operaciji koalicijskih snaga „INHERENT RESOLVE“ pridonosi naporima međunarodne zajednice u borbi protiv terorističke organizacije ISIS i širenja međunarodnog terorizma. Ujedno, nastavkom sudjelovanja u provedbi operacije „INHERENT RESOLVE“ Republika Hrvatska nastavit će pružati doprinos u osiguravanju potpore iračkim snagama sigurnosti i njihovim institucionalnim kapacitetima da samostalno provode protuterorističke operacije što je jedna od ključnih pretpostavki za omogućavanje dugoročne stabilnosti Iraka i posljedično, smanjenje prijetnje od međunarodnog terorizma.

 **IV. POTREBNA FINANCIJSKA SREDSTVA**

 Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

 Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

**O SUDJELOVANJU PRIPADNIKA ORUŽANIH SNAGA REPUBLIKE HRVATSKE**

**U OPERACIJI KOALICIJSKIH SNAGA „INHERENT RESOLVE“**

**I.**

U operaciju Koalicijskih snaga „INHERENT RESOLVE“ pod vodstvom Sjedinjenih Američkih Država u Zapovjedništvo operacije u Kuvajtu i Iraku u 2025. i 2026. godini upućuju se do tri pripadnika Oružanih snaga Republike Hrvatske, uz mogućnost rotacije.

**II.**

Izvješće o sudjelovanju pripadnika Oružanih snaga Republike Hrvatske u operaciji Koalicijskih snaga iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| **KLASA:****Zagreb,** | **HRVATSKI SABOR** |  |
|  |  | Predsjednik Hrvatskoga sabora Gordan Jandroković  |

**O B R A Z L O Ž E N J E**

**Točkom I.** određuje se da Hrvatski sabor donosi Odluku o sudjelovanju pripadnika Oružanih snaga Republike Hrvatske u operaciji Koalicijskih snaga „INHERENT RESOLVE“ u Kuvajtu i Iraku. Pravni temelj za donošenje Odluke Hrvatskoga sabora je članak 7. stavak 5. Ustava Republike Hrvatske koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18,70/19 i 155/23) u članku 54. stavku 2. na istovjetan način uređuje ovo područje. U operaciju Koalicijskih snaga „INHERENT RESOLVE“ u Kuvajt i Irak upućuju se u 2025. i 2026. godini do tri pripadnika Oružanih snaga Republike Hrvatske, uz mogućnost rotacije.

**Točkom** **II.** utvrđuje se da će izvješće o sudjelovanju pripadnika Oružanih snaga Republike Hrvatske u operaciji Koalicijskih snaga iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** određuje se stupanje na snagu ove Odluke.